Komisjoni otsus,

20. märts 1995,

nõukogu määruse (EMÜ) nr 2930/86 (kalalaevade omaduste määratlemise kohta) lisa rakendamise kohta

(95/84/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. septembri 1986. aasta määrust (EMÜ) nr 2930/86 kalalaevade omaduste määratlemise kohta, [1] muudetud määrusega (EÜ) nr 3259/94, [2] eriti selle artiklit 4 ja lisa,

ning arvestades, et:

on asjakohane arvesse võtta laevastiku mahutavuse mõõtmise toimingute ja meetodite olukorda eri liikmesriikides;

tuleb kasutada uusi nõukoguga kokkulepitud tähtaegu alla 24 meetri pikkuste väikeste kalalaevade uuesti mõõtmise tagamiseks, et tagada uuesti mõõtmisega seotud valemite ja korra järk-järguline ja tasakaalustatud rakendamine; seetõttu on asjakohane seada aastased vahe-eesmärgid, et tagada kõnealuste toimingute järkjärguline täitmine;

vahepeal on vaja teha kättesaadavaks ühenduse laevastiku kogumahutavuse hinnangud enne mitmeaastaste arendusprogrammide vahehindamiseks kehtestatud tähtaega ajavahemikul 1993–1996, mis on määratletud komisjoni otsustega; [3]

mahutavuse mõõtmise ühikute ratsionaliseerimine iga liikmesriigi tasandil ja ühtlustamine ühenduse tasandil on üks tingimus mitmeaastaste arendusprogrammide tõhusaks rakendamiseks ajavahemikul 1993–1996 arusaadavate tingimuste alusel, mis on vajalikud eesmärkide täitmise järelevalveks;

käesoleva otsusega ettenähtud meetmed on kooskõlas kalanduse ja akvakultuuri korralduskomitee arvamusega,

ON VASTU VÕTNUD KÄESOLEVA OTSUSE:

Artikkel 1

Määruse (EMÜ) nr 2930/86 I lisas esitatud funktsioonide a1, a2 ja a3 väärtused määratakse kindlaks vastavalt käesoleva otsuse I lisa tabelitele.

Artikkel 2

Iga liikmesriik edastab komisjonile enne 15. märtsi 1995 laevade loetelud mitmeaastase arendusprogrammi osade kaupa koos laevade kogumahutavusega (GT), mida on pikemate kui 24 meetri pikkuste laevade puhul, mis ei tee rahvusvahelisi reise, mõõdetud perpendikulaaride vahelt ja mida on alla 24 meetri pikkuste laevade puhul hinnatud perpendikulaaride vahelt.

Artikkel 3

1969. aasta Londoni konventsiooni parameetrite täitmine ja nende kohaldamine alla 15 meetrise kogupikkusega väiksemate laevade korral, mille puhul ei ole parameetreid B1 ja T1, viiakse läbi järk-järgult vastavalt II lisas sätestatud ajakavale.

Laevad, mille kogupikkus on vähemalt 15 meetrit kuni pikkuseni 24 meetrit mõõdetuna perpendikulaaride vahelt vastavalt Londoni konventsiooni sätetele, mõõdetakse nõuetekohaselt uuesti vastavalt III lisas sätestatud ajakavale.

Selleks koostab iga liikmesriik loetelu laevadest, mis on valitud nende vanuse või muude oluliste parameetrite põhjal, nii et sellest ajakavast saab kinni pidada.

Artikkel 4

Artiklites 2 ja 3 käsitletud laevade loetelu, samuti nendele loeteludele lisatud andmed kogumahutavuse kohta edastatakse komisjonile vastavalt komisjoni määruse (EÜ) nr 109/94 [4] artiklitele 3, 8 ja 9. Koos nende loeteludega edastatakse iga laeva sisenumber.

Laeva tehniliste karakteristikute igast muudatusest, mis viiakse läbi uuesti mõõtmise ajavahemiku jooksul ja mille tagajärjel tõenäoliselt muutub kogumahutavus Londoni konventsioonis määratletud tähenduses, peab asjaomane liikmesriik teatama komisjonile, teatades mahutavuse väärtused enne ja pärast muudatust.

Laevade puhul, mille kogupikkus on alla 15 meetri, arvutatakse mahutavus, kasutades nõukogu määruses (EÜ) nr 3259/94 ja käesoleva otsuse lisas määratletud valemeid. Laevade puhul, mille kogupikkus on vähemalt 15 meetrit, arvutatakse mahutavus vastavalt Londoni konventsiooni sätetele.

Artikkel 5

Käesolev otsus on adresseeritud liikmesriikidele.

Brüssel, 20. märts 1995

Komisjoni nimel

komisjoni liige

Emma Bonino

[1] EÜT L 274, 25.9.1986, lk 1.

[2] EÜT L 339, 29.12.1994, lk 11.

[3] EÜT L 401, 31.12.1992, lk 3 ja järgnevad leheküljed.

[4] EÜT L 19, 22.1.1994, lk 5.

--------------------------------------------------

I LISA

FUNKTSIOONIDE a1, a2 JA a3 VÄÄRTUSED

1. Uued laevad, mille kogupikkus on alla 15 meetri, ja olemasolevad laevad, mille kogupikkus on alla 15 meetri ja mille puhul on olemas Londoni konventsiooni parameetrid

a1 = 0,5194 + 0,0145 Loa, kuid mitte alla 0,60,

kus Loa on määruse (EMÜ) nr 2930/86 artiklis 2 määratletud kogupikkus.

2. Olemasolevad laevad, mille kogupikkus on alla 15 meetri ja mille puhul ei ole Londoni konventsiooni parameetreid

a2 = 0,4974 + 0,0255 Loa, kuid mitte alla 0,60.

Hispaania, Kreeka ja Itaalia puhul, mille jaoks ei ole olemas Oslo konventsiooni parameetreid, mis on vajalikud kogumahutavuse määramiseks, kasutades funktsiooni a2 nõukogu määruses (EÜ) nr 3259/94 määratletud valemis, kohaldatakse järgmisi sätteid:

- Hispaania:

Oslo konventsiooni parameetrid määratakse praegu kasutusel olevate riiklike parameetrite põhjal,

- Kreeka, Itaalia:

Kreeka ja Itaalia koostavad kogumahutavuse määramise valemi praegu kasutusel olevate riiklike parameetrite põhjal.

Hispaania, Itaalia ja Kreeka asendavad järk-järgult sel viisil määratud kogumahutavuse väärtused väärtustega, mis on arvutatud, kasutades II lisas sätestatud määrale vastavat funktsiooni a1, et kohaldada Londoni konventsiooni parameetreid selle laevade kategooria puhul.

3. Olemasolevad laevad, mille kogupikkus on vähemalt 15 meetrit kuni perpendikulaaride vahelise pikkuseni 24 meetrit

a3 = 0,3097 Bi/Ti + Loa (Y – 1900)/2767 – C, kuid mitte alla 0,65 ega üle 1,45,

kus Y on ehitusaasta, mis on vähemalt 1950, ja Bi on kere laius ja Ti on kere sügavus, mis on määratletud Oslo konventsioonis. Täiendav korrigeerimistegur C on järgmise väärtusega:

— Belgia | 0,35, |

— Saksamaa | 0,34, |

— Prantsusmaa (Atlandi ookean) | 0,19, |

— Madalmaad | 0,27, |

— Ühendkuningriik | 0,21, |

— Iirimaa | 0,21, |

— Taani | 0,10, |

— Prantsusmaa (Vahemeri) | 0,46, |

— Kreeka | 0,63, |

— Portugal | 0,46, |

— Hispaania: | 0,36. |

Hispaania ja Itaalia puhul, mille jaoks ei ole olemas Oslo konventsiooni parameetreid, mis on vajalikud kogumahutavuse määramiseks, kasutades funktsiooni a3 nõukogu määruses (EÜ) nr 3259/94 määratletud valemis, kohaldatakse järgmisi sätteid:

- Hispaania:

Oslo konventsiooni parameetrid määratakse praegu kasutusel olevate riiklike parameetrite põhjal,

- Itaalia:

Itaalia koostab kogumahutavuse määramise valemi praegu kasutusel olevate riiklike parameetrite põhjal.

Hispaania, Kreeka ja Itaalia koostatavad lõigetes 2 ja 3 kirjeldatud hinnangud ja valemid tuleb kooskõlastada komisjoniga ning need peavad olema kättesaadavad teiste liikmesriikide tehtavaks kontrolliks.

4. Erandid

Nende laevade kogumahutavuse, mille kuju või ehitusomadused on sellised, et kõnealuste valemite kasutamine on ebaotstarbekas või võimatu (katamaraanid, trimaraanid ja muud uudse ehitusega laevad), määravad asjaomaste liikmesriikide asutused. Kui mahutavus on sel viisil määratud, teatab asutus komisjonile määramiseks kasutatud meetodi üksikasjad. Need tehakse kättesaadavaks teiste liikmesriikide tehtavaks kontrolliks.

--------------------------------------------------

II LISA

LONDONI KONVENTSIOONI PARAMEETRITE KOHALDAMISE KAVA VÄIKESTE LAEVADE PUHUL, MILLE KOGUPIKKUS ON 0–15 MEETRIT JA MILLE PUHUL EI OLE PARAMEETREID Bi JA Ti

Uuesti mõõdetavate laevade arv (n) teatatakse komisjonile kahe kuu jooksul pärast käesoleva otsuse vastuvõtmist.

Londoni konventsiooni parameetrite kohaldamine laevade puhul, mida on käsitletud käesolevas lisas, peab toimuma vastavalt järgmisele määrale:

- 31. detsembriks 1995 vähemalt 25 % n-st,

- 31. detsembriks 1996 vähemalt 50 % n-st,

- 31. detsembriks 1997 vähemalt 75 % n-st,

- 31. detsembriks 1998 100 % n-st.

--------------------------------------------------

III LISA

NENDE LAEVADE UUESTI MÕÕTMISE KAVA, MILLE KOGUPIKKUS ON VÄHEMALT 15 MEETRIT KUNI PERPENDIKULAARIDE VAHELISE PIKKUSENI 24 MEETRIT

Uuesti mõõdetavate laevade arv (N) teatatakse komisjonile kahe kuu jooksul pärast käesoleva otsuse vastuvõtmist.

Käesolevas lisas käsitletud laevade tõhus uuesti mõõtmine tagatakse vastavalt järgmisele määrale:

- 31. detsembriks 1997 vähemalt 33 % N-st,

- 31. detsembriks 1999 vähemalt 55 % N-st,

- 31. detsembriks 2001 vähemalt 77 % N-st,

- 31. detsembriks 2003 100 % N-st.

--------------------------------------------------